KIRJALLINEN KYSYMYS E-2941/00

esittäjä(t): Olivier Dupuis (TDI) komissiolle

(19. syyskuuta 2000)

Aihe: Kiinan kansantasavalta ja Serbia

Useiden hyvin asioista perillä olevien lähteiden mukaan noin 50 00060 000 Kiinan kansantasavallan kansalaista asuu Belgradissa ja muualla Serbiassa, ja heidän lukumääränsä kasvaa erittäin nopeasti. Kyseisten lähteiden mukaan Serbia on nykyään Kiinan kansantasavallasta tulevien laittomien maahanmuuttajien pääasiallisin sisääntuloväylä Eurooppaan, ja on olemassa rikoskumppanuutta, ellei peräti yhteistyösopimuksia, Serbian ja Kiinan viranomaisten sekä kummassakin maassa toimivien mafia-järjestöjen välillä.

Onko komissiolla tarkkoja tietoja tästä vähintäänkin huolestuttavasta ilmiöstä? Jos on, mihin toimiin komissio on ryhtynyt tai aikoo ryhtyä tällaisen ilmiön torjumiseksi, joka saattaa monessa suhteessa aiheuttaa epävakautta?

Chris Pattenin komission puolesta antama vastaus

(24. lokakuuta 2000)

Komissiolla ei ole suoranaista tietoa Belgradissa tai Serbiassa asuvien Kiinan kansalaisten määrästä eikä siitä, onko Belgradin ja Pekingin välillä tätä asiaa koskevia sopimuksia. Pitää kuitenkin paikkansa, että entisten vallanpitäjien ja Pekingin väliset läheisemmät suhteet johtivat virallisiin vierailuihin ja Kiinan kansalaisille myönnettyihin väljiin maahanpääsyehtoihin. Kiinan kansalaisia toimii Jugoslavian liittotasavallassa pienyrityssektorilla. Heidän läsnäolonsa sekä ne logistiset vaikeudet, joita ilmenee Jugoslavian liittotasavallan ja Bosnian ja Hertsegovinan serbitasavallan sekä Jugoslavian liittotasavallan ja Kroatian välisten rajojen hallinnossa, tekevät Belgradista huomattavan ihmiskaupan keskuksen.

Kaksi pääsyytä tähän ovat Kiinan kansalaisten matkustusmahdollisuuksien helpottuminen ja Jugoslavian liittotasavallassa harjoitettu vapaamielinen maahanpääsypolitiikka jotka molemmat ovat yhteisön kannalta vaikeasti hoidettavia asioita. Tavatessaan komission puheenjohtajan 11. heinäkuuta 2000 Kiinan pääministeri kuitenkin käsitteli laitonta maahanmuuttoa ja siihen liittyen myös ihmiskauppaa ja tarvetta tehdä yhteistyötä unionin kanssa. Komissio keskustelee parhaillaan jäsenvaltioiden kanssa siitä, mitä toimenpiteitä Kiinan viranomaisille voitaisiin ehdottaa laittoman maahanmuuton ehkäisemiseksi ja torjumiseksi. Haluamme myös ottaa tämän asian esille Jugoslavian liittotasavallan uusien viranomaisten kanssa.

Kahdenvälisten keskustelujen lisäksi on ryhdyttävä toimenpiteisiin kansainvälisesti. Korkean edustajan toimisto Bosniassa ja Hertsegovinassa jonka rahoituksesta huolehtii pääasiassa Euroopan unioni on ollut tärkeä tekijä Bosnian ja Hertsegovinan kansallisen rajavartioston luomisessa. Tämä on tärkeä askel rajavalvonnan parantamisessa. Alueellisella tasolla unioni tulee vakaussopimuksen puitteissa tukemaan turvallisuutta koskevia aloitteita, erityisesti parhaillaan käynnissä olevaa työtä turvapaikka- ja maahanmuuttojärjestelmien kehittämiseksi. Asian luonteen vuoksi unioni ja erityisesti komissio osallistuvat lisäksi aktiivisesti laajempaan kansainväliseen yhteistyöhön ihmiskaupan torjumiseksi muun muassa kahdeksan johtavan teollisuusmaan ryhmässä (G8), Euroopan turvallisuus- ja yhteistyöjärjestössä (ETY), Euroopan neuvostossa ja YK:ssa (esimerkiksi kansainvälistä järjestäytynyttä rikollisuutta koskeva yleissopimusluonnos ja kolme lisäpöytäkirjaa, joista yksi koskee ihmiskauppaa).